SK Úradný vestník Európskej únie C 157/1

SPRÁVA

o záverečných účtoch zostavená generálnym tajomníkom Konventu o budúcnosti Európskej únie za rozpočtový rok končiaci sa 31. decembrom 2003, spolu s komentármi generálneho tajomníka Konventu

(2004/C 157/01)

1. Táto audítorská správa sa týka Fondu pre financovanie Konventu o budúcnosti Európskej únie (ďalej len „fond“) zriadeného rozhodnutím č. 2002/176/EÚ (1) z 21. februára 2002 predstaviteľov vlád členských štátov, ktorí sa zišli v rámci zasadnutia Rady. Ďalším rozhodnutím (č. 2002/997/EÚ z 20. decembra 2002) (2) týchto predstaviteľov sa mení a dopĺňa rozhodnutie č. 2002/176/EÚ a predlžuje jeho platnosť z 1. januára 2003 do ukončenia činnosti Konventu o budúcnosti Európskej únie (ďalej len „Konvent“) alebo najneskôr do 31. decembra 2003.

2. Dvor audítorov preveril finančné výkazy týkajúce sa riadenia fondu za rozpočtový rok, ktorý sa skončil 31. decembra 2003. V súlade s článkom 13 (1) rozhodnutia č. 2002/176/EÚ zodpovedal za plnenie rozpočtu generálny tajomník Konventu. Táto zodpovednosť spočívala v zostavovaní a predkladaní finančných výkazov. Prehľad všetkých príjmov a výdavkov Konventu, ktorý na základe finančných výkazov za dva roky jeho činnosti zostavil Dvor audítorov, je uvedený v tabuľke 1.

Tabuľka 1

Prehľad príjmov a výdavkov Konventu

21. februára 2002 — 31. decembra 2003 Príjmy Príspevky signatárskych inštitúcií 4 000 000 Bankový výnosový úrok 88 524 Príjmy spdu 4 088 524 Uskutočnené výdavky a výdavky budúcich období Hlava I — Členovia a personál Konventu 1 084 777 Hlava II — Preklady a publikácie 2 883 372 () Výdavky spdu 3 968 149 Zostatok 120 375 Zdroj: Prehľad pripravený Dvorom audítorov na základe finančných výkazov predložených generálnym tajomníkom Konventu. Sumy sa zaokrúhľujú na celé čísla v eurách.

3. Dvor audítorov vykonal audit v súlade so svojimi zásadami a štandardmi na vykonávanie auditu, ktoré vychádzajú zo všeobecne prijatých audítorských štandardov a sú prispôsobené špecifickým podmienkam Európskeho spoločenstva. Dvor audítorov preskúmal účtovné záznamy a uplatnil audítorské postupy, ktoré považoval v danom kontexte za vhodné. Tento audit poskytol Dvoru audítorov primeraný podklad na formulovanie vyhlásenia uvedeného v bode 4.

4. Vykonaním previerky získal Dvor audítorov primeranú istotu, že účty za rozpočtový rok končiaci sa 31. decembrom 2003 sú spoľahlivé a uskutočnené transakcie sú vo svojom súhrne legálne a správne.

5. K 31. decembru 2003 zostali neuhradené niektoré náklady vynaložené na preklady a publikovanie. Vzhľadom na to, že 31. decembra 2003 uplynula lehota na uzavretie fondu, bola čiastka 655 368 EUR stanovená na základe odhadu nákladov, ktoré musia byť po tomto dátume uhradené, prevedená na generálny sekretariát Rady, ktorý na seba prevzal záväzok tieto náklady uhradiť. Výsledok hospodárenia Konventu bude známy až po uhradení všetkých nevyrovnaných záväzkov. Táto skutočnosť by mohla ovplyvniť výšku sumy 120 375 EUR, ktorú je potrebné vrátiť do všeobecného rozpočtu a prerozdeliť medzi inštitúcie podieľajúce sa na financovaní Konventu. Dvor audítorov sa bude touto otázkou znova zaoberať pri výkone auditu účtov Rady za rozpočtový rok 2004.

Túto správu prijal Dvor audítorov v Luxemburgu na svojom zasadnutí dňa 13. mája 2004. Za Dvor audítorov Juan Manuel FABRA VALLÉS predseda

(1) Ú. v. ES L 60, 1.3.2002, s. 56.

(2) Ú. v. ES L 349, 24.12.2002, s. 34.

(3) V tomto číselnom údaji je zahrnutá čiastka 655 368 EUR, uvedená v odseku 5 správy.